Document ID: 31986R0546

*****
ΚΑΝΟΝΙΣΜΟΣ (ΕΟΚ) αριθ. 546/86 ΤΗΣ ΕΠΙΤΡΟΠΗΣ
της 27ης Φεβρουαρίου 1986
σχετικά με τις λεπτομέρειες εφαρμογής του συμπληρωματικού μηχανισμού κατά τις συναλλαγές στον τομέα των προϊόντων αλιείας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως τα άρθρα 174 και 361,
Εκτιμώντας:
ότι η πράξη προσχώρησης θέσπισε ένα συμπληρωματικό μηχανισμό κατά τις συναλλαγές που εφαρμόζεται στις εισαγωγές ορισμένων προϊόντων στα νέα κράτη μέλη και καθόρισε τους γενικούς κανόνες, ιδίως όσον αφορά τον προσδιορισμό του ετήσιου ενδοκοινοτικού μεριδίου στις εν λόγω συναλλαγές·
ότι ο μηχανισμός αυτός έχει στόχο να εξασφαλίσει το προοδευτικό άνοιγμα της αγοράς του σχετικού νέου κράτους μέλους στις εισαγωγές που προέρχονται από άλλα κράτη μέλη της Κοινότητας· ότι αυτός ο προοδευτικός χαρακτήρας δεν μπορεί να οδηγήσει στον προσδιορισμό, για μια δεδομένη περίοδο εμπορίας, ενός προσωρινού επιπέδου εισαγωγών χαμηλότερου από το επίπεδο της προηγούμενης περιόδου εμπορίας·
ότι, για να είναι δυνατή μια διαχείριση προσαρμοσμένη στις συνθήκες της αγοράς των ποσοτήτων που εισάγονται στα πλαίσια του συμπληρωματικού μηχανισμού, πρέπει το ενδοκοινοτικό μερίδιο που καθορίζεται για την εισαγωγή αυτή να διαιρεθεί σε τρίμηνα τμήματα που ενδεχομένως μπορούν να αναθεωρηθούν·
ότι η χορήγηση πιστοποιητικού, από κάθε νέο κράτος μέλος εισαγωγής, πριν από κάθε εισαγωγής στο έδαφός του, διευκολύνει την παρακολούθηση των εν λόγω εισαγωγών· ότι, για να ληφθεί υπόψη η πείρα που έχουν αποκτήσει τα νέα κράτη μέλη στη διαχείριση του καθεστώτος πιστοποιητικών εισαγωγής που εφαρμόζεται στα προϊόντα αλιείας, πρέπει να δοθεί η δυνατότητα σ' αυτά τα κράτη να καθορίσουν ορισμένες διοικητικές λεπτομέρειες σχετικά με την έκδοση των εν λόγω πιστοποιητικών·
ότι πρέπει να καθοριστούν οι όροι εφαρμογής των κατάλληλων μέτρων για τον περιορισμό και την αναστολή των εισαγωγών που προβλέπονται στις παραγράφους 4 των άρθρων 174 και 361 της πράξης προσχώρησης·
ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής Διαχειρίσεως των Προϊόντων Αλιείας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο παρών κανονισμός θεσπίζει τις λεπτομέρειες εφαρμογής του συμπληρωματικού μηχανισμού κατά τις συναλλαγές που αναφέρεται στο άρθρα 174 και 361 της πράξης προσχώρησης της Ισπανίας και της Πορτογαλίας, εφεξής ονομαζόμενη «πράξη προσχώρησης».
Άρθρο 2
1. Πριν από τις 31 Δεκεμβρίου κάθε έτους, η Επιτροπή καθορίζει, σύμφωνα με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 3796/81, για ολόκληρη την περίοδο εμπορίας που ακολουθεί και για κάθε νέο κράτος μέλος, συνολικό προσωρινό ισολογισμό προμήθειας για κάθε ένα από τα προϊόντα που αναφέρονται στις παραγράφους 1 και 2 των άρθρων 174 και 361 της πράξης προσχώρησης. Ο ισολογισμός αυτός καταρτίζεται καθορίζοντας ένα συνολικό προσωρινό επίπεδο εισαγωγών βάσει του μέσου όρου των εισαγωγών του εν λόγω προϊόντος στην Ισπανία και στην Πορτογαλία κατά τη διάρκεια των τριών τελευταίων ετών για τα οποία υπάρχουν διαθέσιμα στατιστικά στοιχεία.
Το συνολικό προσωρινό επίπεδο εισαγωγών περιλαμβάνει ενδοκοινοτικό μερίδιο, όπως ορίζεται στην παράγραφο 3, και υπόλοιπο που προσδιορίζεται, ενδεχομένως, κατά τον ετήσιο καθορισμό των ποσοτικών περιορισμών που καθορίζονται από τον κανονισμό (ΕΟΚ) αριθ. 360/86 του Συμβουλίου (1).
2. Για τα προϊόντα που περιλαμβάνονται στις παραγράφους 1 των άρθρων 174 και 361 της πράξης προσχώρησης, το συνολικό επίπεδο εισαγωγής ορίζεται διακρίνοντας σε κάθε περίπτωση, αφενός, τις εισαγωγές που προέρχονται από άλλα κράτη μέλη και, αφετέρου, τις εισαγωγές που προέρχονται από τις τρίτες χώρες.
Για τα προϊόντα που περιλαμβάνονται στις παραγράφους 2 των άρθρων 174 και 361 της πράξης προσχώρησης, το συνολικό επίπεδο εισαγωγής ορίζεται διακρίνοντας σε κάθε περίπτωση, αφενός, τις εισαγωγές που προέρχονται από την άλλη χώρα που προσχωρεί και, αφετέρου, τις εισαγωγές κάθε άλλης προέλευσης, συμπεριλαμβανομένων των κρατών μελών της Κοινότητας με τη σύνθεσή της στις 31 Δεκεμβρίου 1985.
3. Οι εισαγωγές που προέρχονται από τα άλλα κράτη μέλη που αναφέρονται στην παράγραφο 2 πρώτο εδάφιο και οι εισαγωγές που προέρχοντται από την άλλη χώρα που προσχωρεί που αναφέρονται στο δεύτερο εδάφιο της παραγράφου 2, προσαυξάνονται κατά τον ετήσιο προσδιορισμό με συντελεστή 15 %. Αποτελούν ή εξομοιώνονται με το ενδοκοινοτικό μερίδιο του συνολικού επιπέδου εισαγωγής, που αναφέρεται στο δεύτερο εδάφιο της παραγράφου 1.
Το ενδοκοινοτικό μερίδιο που καθορίζεται για μια δεδομένη περίοδο εμπορίας δεν μπορεί σε καμία περίπτωση να είναι κατώτερο από το επίπεδο που εφαρμόστηκε κατά την προηγούμενη περίοδο εμπορίας.
Άρθρο 3
1. Το ενδοκοινοτικό μερίδιο που ορίζεται στο άρθρο 2 αποτελεί αντικείμενο, κατά τον προσδιορισμό του, κατανομής σε τέσσερα τριμηνιαία τμήματα, των οποίων η ποσότητα είναι δυνατόν να αναθεωρηθεί, ενδεχομένως, κατά τη διάρκεια της περιόδου εμπορίας.
2. Εάν, για ένα δεδομένο προϊόν, οι εισαγωγές που όντως πραγματοποιήθηκαν κατά τη διάρκεια ενός τριμήνου δεν καλύπτουν το τμήμα που έχει προβλεφθεί για το τρίμηνο αυτό, οι ποσότητες που δεν χρησιμοποιήθηκαν μεταφέρονται στο επόμενο τρίμηνο του ίδιου έτους.
Άρθρο 4
1. Οι εισαγωγείς στην Ισπανία και στην Πορτογαλία προϊόντων που αναφέρονται στις παραγράφους 1 και 2 των άρθρων 174 και 361 της πράξης προσχώρησης πρέπει να πραγματοποιούνται βάσει πιστοποιητικού εισαγωγής που έχει προηγουμένως εκδώσει ο αρμόδιος οργανισμός του κράτους μέλους εισαγωγής. Εκδίδεται ένα μόνο πιστοποιητικό για κάθε ενέργεια εισαγωγής.
Το πιστοποιητικό εκδίδεται μετά από αίτηση του εισαγωγέα, πέντε εργάσιμες ημέρες μετά από την κατάθεση της αίτησης και μετά από την καταβολή εγγύησης, σύμφωνα με τις λεπτομέρειες εφαρμογής που καθορίζονται κατ' εφαρμογή του κανονισμού (ΕΟΚ) αριθ. 360/86.
Το πιστοποιητικό δεν μπορεί να μεταβιβαστεί.
2. Το πιστοποιητικό εισαγωγής ισχύει μόνο για τα προϊόντα για τα οποία έχει ζητηθεί και, με την επιφύλαξη των διατάξεων που προβλέπονται στο άρθρο 6, δίδει το δικαίωμα εισαγωγής, κατά τη διάρκεια ισχύος του πιστοποιητικού αυτού και δυνάμει αυτού, της καθαρής ποσότητας του περιγραφόμενου προϊόντος, που προέρχεται από τη χώρα ή την ομάδα χωρών που αναφέρονται στο πιστοποιητικό, σύμφωνα με την παράγραφο 4.
3. Με την επιφύλαξη των διατάξεων που προβλέπονται στο άρθρο 6, το πιστοποιητικό που χορηγήθηκε για εισαγωγή προελεύσεως των άλλων κρατών μελών της Κοινότητας έχει διάρκεια ισχύος 60 ημερών από την ημέρα έκδοσής του.
4. Το κράτος μέλος εισαγωγής ορίζει τις ειδικές λεπτομέρειες σχετικά με τη χορήγηση των πιστοποιητικών εισαγωγής και προσδιορίζει ειδικότερα τη μέγιστη ποσότητα που μπορεί να αποτελέσει αντικείμενο κάθε πιστοποιητικού, η οποία, για τις ποσότητες που μπορούν να εισαχθούν και που είναι μεγαλύτερες από 100 τόνους, δεν μπορεί να ξεπεράσει το 5 % του συνολικού προσωρινού επιπέδου εισαγωγής. Ωστόσο, η αίτηση χορήγησης πιστοποιητικού που αναφέρεται στην παράγραφο 1 περιλαμβάνει τουλάχιστον τα ακόλουθα στοιχεία, που πρέπει να συμπεριληφθούν στο πιστοποιητικό:
- όνομα και διεύθυνση του εισαγωγέα,
- ακριβή περιγραφή του προϊόντος, και ειδικότερα:
- τη συνήθη εμπορική επωνυμία,
- ακριβή αναφορά στο κοινό δασμολόγιο,
- τη χώρα καταγωγής,
- την ποσότητα του προϊόντος σε τόνους,
- την αξία του προϊόντος σε τιμές cif,
- την πιθανή ημερομηνία και τόπο εισαγωγής.
5. Τα ενδιαφερόμενα κράτη μέλη κοινοποιούν στην Επιτροπή τις λεπτομέρειες που προτίθενται να καθορίσουν δυνάμει της παραγράφου 4. Ελλείψει παρατηρήσεων εκ μέρους της Επιτροπής σε προθεσμία ενός μηνός, τα προτεινόμενα μέτρα θεωρούνται δεκτά.
Άρθρο 5
1. Κατά τη θέση σε ελεύθερη κυκλοφορία, το πιστοποιητικό εισαγωγής θεωρείται από την αρμόδια τελωνειακή υπηρεσία, η οποία αναφέρει ή βεβαιώνει επί του εν λόγω πιστοποιητικού την καθαρή ποσότητα που πράγματι έχει εισαχθεί δυνάμει του πιστοποιητικού.
2. Για τον έλεγχο των ποσοτήτων που έχουν εισαχθεί, ο εισαγωγέας αποστέλλει χωρίς καθυστέρηση στον αρμόδιο οργανισμό που του χορήγησε το πιστοποιητικό ένα αντίγραφο του πιστοποιητικού που αναφέρεται στην παράγραφο 1.
3. Το κράτος μέλος εισαγωγής ανακοινώνει στην Επιτροπή, μέσα στις δέκα ημέρες μετά το τέλος κάθε τριμήνου, για κάθε προϊόν και χώρα προέλευσης:
- τη συνολική ποσότητα και αξία των προϊόντων που αποτέλεσαν αντικείμενο αίτησης χορήγησης πιστοποιητικού εισαγωγής κατά τη διάρκεια του τριμήνου που προηγείται,
- την ποσότητα και την αξία των προϊόντων που πραγματικά έχουν εισαχθεί κατά τη διάρκεια του τριμήνου που προηγείται.
Βάσει των πληροφοριών αυτών, η Επιτροπή διαπιστώνει, για κάθε προϊόν, το ενδοκοινοτικό μερίδιο της συνολικής εισαγωγής που έχει πραγματοποιηθεί κατά την τρέχουσα περίοδο εμπορίας.
Άρθρο 6
Στο μέτρο που η αγορά ενός από τα νέα κράτη μέλη υφίσταται ή απειλείται από διατάραξη, λόγω των εισαγωγών ενός ή περισσοτέρων προϊόντων που υπάγονται στον παρόντα κανονισμό, η Επιτροπή, με πρωτοβουλία της ή αφού το ζητήσει το ενδιαφερόμενο νέο κράτος μέλος, μπορεί να θεσπίσει, κατά τη διαδικασία που προβλέπεται στο άρθρο 33 του κανονισμού (ΕΟΚ) αριθ. 3796/81, τα κατάλληλα μέτρα σύμφωνα με τις παραγράφους 4 των άρθρων 174 και 361 της πράξης προσχώρησης. Το ενδιαφερόμενο κράτος μέλος εισαγωγής παρέχει στην Επιτροπή κάθε επιπλέον πληροφορία, ιδιαίτερα για την κατάσταση της αγοράς, που θεωρείται αναγκαία για την εφαρμογή του παρόντος άρθρου.
Άρθρο 7
Εάν ο συμπληρωματικός μηχανισμός στις συναλλαγές δεν εφαρμόζεται κατά τη διάρκεια όλου του ημερολογιακού έτους, θεσπίζονται ειδικές διατάξεις για την ενδεχόμενη μείωση του συνολικού προσωρινού ισολογισμού σύμφωνα με τη διαδικασία που προβλέπεται από το άρθρο 33 του κανονισμού (ΕΟΚ) αριθ. 3796/81.
Άρθρο 8
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαρτίου 1986. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Φεβρουαρίου 1986.

Labels: 3
18